NISKOGRADNJA d.o.o.

**OPĆIH UVJETA ISPORUKE**

**DIMNJAČARSKIH USLUGA**

Temeljem čl. 30. st.1. i 2. Zakona o komunalnom gospodarstvu (NN 68/18, 110/18, 32/20), čl. 295. Zakona o obveznim odnosima (NN 35/05, 41/08, 125/11, 78/15, 29/18), čl. 24. Zakona o zaštiti potrošača (NN 41/14, 110/15, 14/19), Zakona o zaštiti od požara (NN 92/10), čl.2. Odluke o komunalnim djelatnostima (Službeni glasnik Krapinsko-zagorske županije 49/18), Odluke o obavljanju dimnjačarskih poslova grada Pregrade (Službeni glasnik Krapinsko-zagorske županije 45/17) i čl. 15. Izjave Društva uz prethodnu suglasnost Gradskog vijeća Grada Pregrade Klasa: 363-01/20-01/45, Urbroj: 2214/01-01-20-3 od 21.09.2020.g. Direktor Niskogradnje d.o.o. donosi

**OPĆE UVJETE ISPORUKE KOMUNALNE USLUGE**

**OBAVLJANJA DIMNJAČARSKIH POSLOVA**

1. **OPĆE ODREDBE**

**Članak 1.**

Ovim Općim uvjetima utvrđuju se uvjeti obavljanja komunalne uslužne djelatnosti dimnjačarstva od strane Niskogradnje d.o.o. kao komunalnog društva kojem je dodijeljena djelatnost dimnjačarstva za cijelo područje grada Pregrade (u daljnjem tekstu: Opći uvjeti), odnosno:

1. uvjeti pružanja / korištenja komunalne usluge dimnjačarstva,

2. međusobna prava i obveze isporučitelja i korisnika komunalne usluge dimnjačarstva i

3. način mjerenja, obračuna i plaćanja isporučene komunalne usluge dimnjačarstva.

**Članak 2.**

Izrazi koji se koriste u ovim Općim uvjetima imaju značenja utvrđena važećim Zakonom o zaštiti od požara (NN 92/10), Zakonom o obveznim odnosima (NN 35/05, 41/08, 125/11, 78/15, 29/18), Zakonom o zaštiti potrošača (NN 41/14, 110/15, 14/19), Odlukom o obavljanju dimnjačarskih poslova grada Pregrade (Službeni glasnik Krapinsko-zagorske županije 45/17), te ovim Općim uvjetima:

1. **ISPORUČITELJ DIMNJAČARSKIH USLUGA** – na području grada Pregrade dimnjačarsku službu obavlja isključivo Niskogradnja d.o.o., Stjepana Radića 17, 49 218 Pregrada (u daljnjem tekstu: Isporučitelj).
2. **KORISNIK DIMNJAČARSKIH USLUGA** – fizička ili pravna osoba, vlasnici stambenih objekata ili poslovnih prostorija (korisnici dimovodnih objekata) za koje plaćaju dimnjačarsku uslugu sukladno važećem cjeniku.
3. **DIMNJAČARSKA USLUGA** – podrazumijeva poslove:

* provjere ispravnosti i funkcioniranja dimnjaka, uređaja za loženje i sustava dobave zraka za izgaranje;
* redovne i izvanredne preglede dimnjaka, uređaja za loženje i sustava dobave zraka za izgaranje;
* čišćenja dimnjaka, uređaja za loženje i sustava dobave zraka za izgaranje;
* ispaljivanje i vađenje čađe iz dimnjaka i uređaja za loženje;
* poduzimanja mjera za sprečavanje opasnosti od požara, eksplozija, trovanja te zagađivanja zraka, kako ne bi nastupile štetne posljedice zbog neispravnosti dimnjaka i uređaja za loženje.

1. **DIMNJAK** – usponski dimovodni kanal, sabirnica čađe, priključna cijev (spojni dimovodni kanal) uređaja za loženje i drugi dijelovi dimnjaka (u daljnjem tekstu: dimovodni objekti).
2. **UREĐAJI ZA LOŽENJE** – ložišta na kruta i tekuća goriva.
3. **PLINSKE NAPRAVE *VRSTE B*** – naprave s dimovodnim uređajem koje zrak za izgaranje uzimaju iz prostorije, a odvod produkta izgaranja odvodi se preko dimnjaka u slobodnu atmosferu (ložište je ovisno o zraku u prostoriji).
4. **PLINSKE NAPRAVE *VRSTE C*** – naprave s dimovodnim uređajem koje zrak za izgaranje uzimaju putem zatvorenog sustava iz slobodne atmosfere, a odvod produkta izgaranja vodi se zasebnim kanalom u slobodnu atmosferu (ložište je neovisno o zraku u prostoriji).
5. **UVJETI PRUŽANJA ODNOSNO KORIŠTENJA**

**Članak 3.**

Dimnjačarski poslovi obavljaju se radnim danom u okviru radnog vremena isporučitelja komunalne usluge, odnosno od ponedjeljka do petka u vremenu od 07:00 sati – 15:00 sati. U industrijskim objektima i poslovnim zgradama vrijeme obavljanja dimnjačarskih poslova može se dogovoriti i drugačije s obzirom na prirodu posla i djelatnost koja se obavlja u tim objektima.

**Članak 4.**

Dimovodni objekti i uređaji za loženje u razdoblju korištenja čiste se i kontroliraju u individualnim stambenim objektima, višestambenim objektima – više uređaja na dimovodnom objektu, u poslovnim zgradama i prostorijama u sljedećim rokovima:

1. dimovodni objekti i uređaji za loženje na kruta i tekuća goriva – jednom godišnje;
2. dimovodni objekti plinskih naprava vrste B smještenog u:

* kotlovnicama – jednom godišnje,
* kupaonicama ili drugim stambenim prostorijama – jednom godišnje;

1. dimovodni objekti plinskih naprava vrste C spojena na posebne sustave, npr. na LAW/LAS dimnjak – jednom godišnje;
2. dimovodni objekti minimalne visine 4 m plinskih naprava vrste C – jednom u dvije godine;
3. svi dimovodni objekti na koje su priključeni uređaji snage od 50kW do 100kW i ložišta uređaja snage od 50kW do 100kW – dva puta godišnje;
4. svi dimovodni objekti na koje su priključeni uređaji snage veće od 100kW i ložišta uređaja snage veće od 100kW – tri puta godišnje.

Na zahtjev Korisnika usluge, ili ako to zahtijevaju sigurnosni razlozi, pregled i čišćenje dimovodnih objekata i uređaja za loženje obavlja se i češće i izvan rokova iz stavka 2. ovog članka.

**Članak 5.**

Dimovodni objekti i uređaji za loženje iz članka 4. Općih uvjeta podliježu obveznom čišćenju i kontroli.

Obveznom čišćenju i kontroli ne podliježu dimovodni objekti u domaćinstvima koji se ne koriste, pod uvjetom da su ih Korisnici odjavili kod ovlaštenog dimnjačara, uz napomenu da se prije stavljanja u ponovnu upotrebu isti mora ponovno prijavit, te pregledati ukoliko nije u upotrebi duže od godinu dana.

**Članak 6.**

Redoviti pregled uključuje najmanje sljedeće:

* vizualni pregled, u kojeg je uključeno utvrđivanje položaja i veličine pukotina te drugih oštećenja bitnih za očuvanje tehničkih svojstava dimovodnih objekata;
* tlačnu probu u slučaju sumnje u ispravnost:
* usklađenost uređaja za loženje i dimovodnih objekata;
* mjerenje izlazno-povratnih plinova kod uređaja na plinsko gorivo.

Izvanredni pregled dimovodnih objekata i uređaja za loženje provodi se u slučajevima:

* izgradnje novog ili rekonstrukcije postojećeg dimovodnog objekta
* promjene uređaja za loženje ili promjene vrste goriva
* nakon svakog izvanrednog događaja koji može utjecati na tehnička svojstva dimovodnih objekata ili izaziva sumnju u njihovu ispravnost, te po inspekcijskom nadzoru.

Izvanredni pregled dimovodnih objekata provodi se na način kao i redoviti pregled.

**Članak 7.**

Ako prilikom pregleda ovlašteni dimnjačar utvrdi da na dimovodnim objektima postoje nedostaci, o tome će pismeno obavijestiti vlasnika građevine uz zahtjev da se uočeni nedostaci uklone u roku koji ne može biti duži od tri mjeseca.

Pismenu obavijest o uočenim nedostacima, ovlašteni dimnjačar dostavit će i komunalnom redaru odnosno nadležnoj inspekciji zaštite od požara.

Ukoliko se utvrđeni nedostaci ne otklone u roku utvrđenom u stavku 1. ovog članka ili ako ovlašteni dimnjačar utvrdi postojanje neposredne opasnosti za živote ljudi i imovinu koja može nastati uporabom dimovodnog objekta ili uređaja za loženje, odmah će o tome obavijestiti sva nadležna tijela.

O nedostacima utvrđenim na dimovodnim objektima i uređajima za loženje na plinovito gorivo ovlašteni dimnjačar bez odgode obavještava i nadležnog distributera plina radi poduzimanja mjera iz njegove nadležnosti utvrđenih posebnim propisima.

1. **MEĐUSOBNA PRAVA I OBVEZE ISPORUČITELJA I KORISNIKA KOMUNALNE USLUGE**

**Članak 8.**

Dimnjačar je obvezan:

* u svrhu održavanja dimovodnih objekata i uređaja za loženje provoditi redovite i izvanredne preglede i čišćenja;
* utvrditi raspored redovne kontrole i čišćenja o čemu na pogodan način (vlastite i gradske web stranice, oglasne ploče na javnim površinama i u zgradama) pravovremeno, odnosno najmanje tri dana prije čišćenja obavještava Korisnike usluge;
* plan i raspored čišćenja dostaviti nadležnom upravnom odjelu u gradu Pregradi;
* redovito čistiti i vršiti kontrolu dimovodnih objekata u stambenim objektima, poslovnim prostorijama, postrojenjima i drugim uređajima koji potpadaju pod obavezni pregled i čišćenje, a najmanje jednom godišnje;
* voditi Evidenciju o pregledu i čišćenju dimovodnih objekata;
* voditi Evidenciju dimovodnih objekata koji se obavezno čiste;
* uslugu čišćenja obaviti na način kojim se Korisniku ne nanosi šteta, te nakon obavljenog čišćenja čađu koja pada u ložište, sabiralište ili oko dimovodnog objekta dužan očistiti;
* u slučaju opasnosti od požara ili opasnosti po zdravlje ljudi ili imovine građana, nastale kao posljedice loženja, obaviti dimnjačarske poslove i van urednog radnog vremena;
* dimovodne objekte koje nije moguće valjano očistiti po potrebi ispaljivati, pri čemu je dužan poduzeti sve mjere opreza i o tome obavijestiti Korisnika dimovodnog objekta;
* ostaviti službenu obavijest o obilasku objekta sa svojim kontaktnim podacima ukoliko Korisnika nije zatekao pri obilasku istoga;
* uz račun za obavljenu uslugu, izdati Korisniku potvrdu o izvršenoj usluzi održavanja dimovodnih objekata.

**Članak 9.**

Korisnik je dužan:

* omogućiti redovno čišćenje i kontrolu dimovodnih objekata i to svakim radnim danom prema utvrđenom rasporedu;
* Korisnici usluga ne smiju ovlaštenom dimnjačaru sprečavati pristup do mjesta za čišćenje, niti ga ometati u obavljanju dimnjačarskih poslova;
* radi čišćenja i kontrole dimovodnih objekata pristup do vratašca dimovodnog objekta mora biti uvijek slobodan;
* po izgradnji novog ili rekonstrukciji postojećeg dimovodnog objekta, zbog promjene uređaja za loženje ili promjene vrste goriva, prije puštanja dimovodnog objekta u funkciju izvršiti sva potrebna ispitivanja i kontrole.

1. **NAČIN MJERENJA, OBRAČUNA I PLAĆANJA ISPORUČENE KOMUNALNE USLUGE.**

**Članak 10.**

Korisnici dimnjačarske usluge plaćaju ovlaštenom dimnjačaru za izvršenu uslugu sukladno važećem cjeniku.

Za dimnjačarske usluge obavljene na zahtjev Korisnika, izvan propisanog radnog vremena i utvrđenih rokova redovnog čišćenja plaća se uvećani iznos cijene sukladno cjeniku.

Ovlašteni dimnjačar izdaje račun za izvršenu uslugu na lokaciji čišćenja, na temelju stvarno izvršenih količina čišćenja ovjerenih od Korisnika usluge.

Uz račun, ovlašteni dimnjačar izdaje i potvrdu o izvršenoj usluzi održavanja dimovodnih objekata.

**Članak 11.**

Nadzor nad obavljanjem dimnjačarske službe obavlja komunalni redar u okviru svoje nadležnosti.

Komunalni redar ovlašten je postupati i prema pravnim osobama i fizičkim osobama Korisnicima usluga, sukladno odredbama Odluke o obavljanju dimnjačarskih poslova grada Pregrade.

1. **PRIJELAZNE I ZAVRŠNE ODREDBE**

**Članak 12.**

Korisnik usluge i Isporučitelj rješavat će sva pitanja sporazumno, a ako to nije moguće nadležan je Općinski sud u Zlataru.

**Članak 13.**

Za odnose između Korisnika usluga i Isporučitelja koji nisu uređeni ovim Općim uvjetima primjenjivat će se odredbe Zakona o komunalnom gospodarstvu i Zakona o obveznim odnosima.

**Članak 14.**

Opći uvjeti objavit će se u Službenom glasniku Krapinsko-zagorske županije, internetskim stranicama Grada Pregrade, na oglasnoj ploči i internetskim stranicama Isporučitelja.

Opći uvjeti stupaju na snagu osam dana od dana objave u Službenom glasniku Krapinsko-zagorske županije.

|  |  |  |
| --- | --- | --- |
| KLASA: 363-01/20-01/50 |  |  |
| URBROJ:2214/3-01-20-01 |  |  |
| Pregrada, 22.09.2020. |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  | DIREKTOR: |
|  |  | Marijan Peer,ing.građ. |
|  |  |  |
|  |  |  |